5 ting der er værd at vide om Acer ConceptD

Det er sjældent at desktopcomputere bryder vores interesseboble, men Acers nye ConceptD-linje af pc’ere er undtagelsen. Kollektionen af computere blev præsenteret i New York i denne uge og for en gangs skyld tør et firma tænke lidt ud af boksen.

ConceptD er bygget til ”creators” – altså den kreative klasse – og spænder over bærbare, desktopcomputere, skærme og endda et mixed-reality headset. Alt sammen pakket ualmindeligt pænt ind – og med masser af muskler.

ConceptD 900 er et monster på alle måder

Hvor meget computer får man for 17.999 euro – 135.0000 kroner? Ikke overraskende en hel del. ConceptD 900 er et kraftcenter, der er lavet til at kværne animationer og andre større regneopgaver, og selv om den sikkert vil være en ualmindelig lækker gamingcomputer, så skal man nok være oliesheik for at acceptere den pris.

Maskinen har to Intel Xeon Gold 6148-processorer med op til 40 kerner og 80 tråde, en Nvidia Quatro RTX 6000 grafikprocessor og op til 192 gigabyte EEC-RAM. Det er, med andre ord, en fuldstændig vanvittig maskine. Den er ude i juni.

ConceptD 500 er den stilfulde lillebror

ConceptD 500-computeren vil nok have lidt mere folkelig appeal kva sin mere anstændige pris – og sit frække udseende med træ på toppen. 500’eren er udrustet med Intels niende generation Core i9-9900k processorer med 8 kerner og 16 tråde, med en grafikprocessorer op til Quadro RTX 4000 og op til 64 gigabyte RAM. På trods af al den kraft, kan ConceptD 500 køre uden at genere omgivelserne; Acer lover at den ikke overstiger 40dB.

En lille fræk detalje er, at maskinen har indbygget trådløs QI-oplader, så du nemt kan oplade telefonen mens du sidder ved computeren. Prisen for ConceptD 500 starter ved 2.799 euro (21.000 kroner) og kommer til landet til juli.

ConceptD 9 er en anderledes bærbar

ConceptD 9 er flagskibet for Acers nye bærbare – og det er ikke en blodfattig lille sag. Den har 17,3 tommer Ultra HD skærm, der er monteret i et Ezel Aero-hængsel, så den kan drejes, vendes og tilpasses helt som du ønsker. Der medfølger desuden en Wacom EMR stylus, så du kan skrive og tegne på skærmen.

Den kan fås med en Intel Core i9 mobil processor og Nvidia GForce RTX 2080 grafik, så den, trods størrelsen, kan håndtere udfordrende opgaver. Prisen starter da også ved 4.999 euro (37.500 kroner) og den kommer til august.

A7 er en mindre model med Core i7-processor og uden hængsel og stylus. Men med 15,6 tommer UHD Pantone-valideret skærm. ConceptD 5 er endnu mindre og svagere. ConceptD 7 vil koste 2.299 euro (17.000 kroner) og ConceptD 5 1.699 euro (1.500 kroner) når de kommer til juli.

Skærm med træfod

ConceptD-serien rummer også et par nye strømlinene skærme, der kan bruges sammen med ovenstående computere. Både CM7321K og CP7271K er Pantone-validerede Ultra HD LED-skærme med – lover Acer – en imponerende farveægthed.

CM7321K er en 32-tommer model til 2D-folket mens den 27 tommer store CP7271K er rettet mod dem, der skal lave 3D-grafik. I begge tilfælde får man en anderledes fod af træ at stille dem på. Priserne bliver henholdsvis 3.199 euro (24.000 kroner) for 32-tommer modellen og 2.099 euro (15.700 kroner) for 27-tommer modellen. De ankommer til juli.

Der er også et AR-headset

Acers ConceptD OJO er et Windows Mixed Reality-headset, der er bygget til virtual- og augmented reality. Ikke til gaming, men til arkitekter, ingeniører, desginere og andre, der vil se sine kreationer i 3D inden de sættes i produktion. OJO har et 4.320 x 2.160 pixels 4K-display med integreret lyd. Hverken pris eller lanceringsdato er endnu kendt.

5 ting der er værd at vide om Acer ConceptD